**Vadlīnijas saistošo noteikumu izstrādei**

**Pašvaldības nolikums**

**Pašvaldības nolikums** ir saistošie noteikumi, kas nosaka pašvaldības institucionālo sistēmu un darba organizācijas jautājumus.[[1]](#footnote-2)

Saistošos noteikumus izstrādā, ievērojot Pašvaldību likumā noteikto regulējumu un pilnvarojuma apjomu, kā arī Ministru kabineta 2009. gada 3. februāra noteikumos Nr. 108 “Normatīvo aktu projektu sagatavošanas noteikumi” noteiktās prasības normatīvo aktu izstrādei.

Pašvaldības nolikuma izdošanas tiesiskais pamatojums ir Pašvaldību likuma 49. panta pirmā daļa, **kā arī** 10. panta otrā daļa (saistošo noteikumu izdošanas pamatojumā norāda tikai attiecināmos punktus un apakšpunktus, ja administrācijai netiek nodota visu norādīto jautājumu izlemšana) un **citas šā likuma normas**[[2]](#footnote-3), **ja attiecināms**, lai būtu skaidri saprotams, kuras pilnvarojošās likuma normas, izdodot nolikumu, ir izmantotas.

**Pašvaldības nolikumā nosaka:[[3]](#footnote-4)**

* pašvaldības administrācijas struktūru;
* publisko tiesību līgumu noslēgšanas procedūru;
* pašvaldības administrācijas izdoto administratīvo aktu apstrīdēšanas kārtību;
* kārtību, kādā domes deputāti un pašvaldības administrācija pieņem apmeklētājus un izskata iesniegumus;
* kārtību, kādā pašvaldības amatpersonas rīkojas ar pašvaldības mantu un finanšu resursiem;
* kārtību, kādā pašvaldība sadarbojas ar pilsoniskās sabiedrības organizācijām (biedrībām un nodibinājumiem) un nodrošina sabiedrības iesaisti pašvaldības darbā;
* kārtību, kādā organizējama publiskā apspriešana;
* kārtību, kādā iedzīvotāji var piedalīties domes un tās komiteju sēdēs;
* citus jautājumus, kuri attiecas uz domes vai administrācijas darbu un saskaņā ar Pašvaldību likumu ir jānosaka vai tos var noteikt pašvaldības nolikumā.

**Pašvaldības nolikumā papildus nosaka:**

* kārtību, kādā ikviens var iepazīties ar domes lēmumu projektiem[[4]](#footnote-5);
* domes priekšsēdētāja vietnieku skaitu[[5]](#footnote-6). Ja domes priekšsēdētājam ir vairāki vietnieki, šo vietnieku kompetenci, tostarp domes priekšsēdētāja aizvietošanas kārtību arī nosaka nolikumā[[6]](#footnote-7);
* komiteju kompetences jomas vai jautājumus, skaitlisko sastāvu[[7]](#footnote-8);
* kārtību un apjomu, kādā domes priekšsēdētāja vietnieks aizvieto domes priekšsēdētāju viņa prombūtnes laikā[[8]](#footnote-9);
* centrālās pārvaldes papildu kompetenci [[9]](#footnote-10);
* pašvaldības izpilddirektora kompetenci[[10]](#footnote-11);
* pašvaldības izpilddirektora vietnieku skaitu[[11]](#footnote-12).Ja pašvaldības izpilddirektoram ir vairāki vietnieki, šo vietnieku kompetenci, tostarp izpilddirektora aizvietošanas kārtību, nosaka pašvaldības nolikumā[[12]](#footnote-13);
* domes lēmumu projektu publiskās pieejamības kārtību[[13]](#footnote-14);
* kārtību, kādāpašvaldības oficiālajā tīmekļvietnē publicē saistošo noteikumu projektu un tam pievienoto paskaidrojuma rakstu sabiedrības viedokļa noskaidrošanai[[14]](#footnote-15).

**Pašvaldības nolikumā var noteikt:**

* pilnvarojumu administrācijai izlemt noteiktus jautājumus[[15]](#footnote-16);
* tiešsaistes videokonferences saruna rīka izmantošanu attālinātās domes (komitejas) sēdēs[[16]](#footnote-17);
* domes priekšsēdētāja papildu kompetenci[[17]](#footnote-18);
* komitejas priekšsēdētāja vietnieka papildu pienākumus[[18]](#footnote-19);
* pašvaldības izpilddirektora papildu kompetenci[[19]](#footnote-20) u.c. jautājumus.

Pašvaldību likuma 47. panta pirmā daļa noteic, ka saistošos noteikumus un to paskaidrojuma rakstu izsludina, tos publicējot oficiālajā izdevumā “Latvijas Vēstnesis”, un saistošie noteikumi stājas spēkā **nākamajā dienā pēc to izsludināšanas**, ja šajos noteikumos nav noteikts **cits to spēkā stāšanās termiņš** [..]. Kopsakarā ar Oficiālo publikāciju un tiesiskās informācijas likuma 9. panta ceturto daļu, saskaņā ar ko normatīvajam aktam vai tā daļai **nav atpakaļejoša spēka**, izņemot likumā īpaši paredzētus gadījumus, saistošajos noteikumos var būt noteikts **tikai vēlāks** spēkā stāšanās termiņš par Pašvaldību likuma 47. panta pirmās daļas otrajā teikumā minēto.

Pašvaldības nolikumu un tā paskaidrojuma rakstu nosūta izsludināšanai oficiālajā izdevumā "Latvijas Vēstnesis" triju darbdienu laikā pēc šo dokumentu parakstīšanas[[20]](#footnote-21) un, vienlaikus ar pašvaldības nolikuma un tā paskaidrojuma raksta nosūtīšanu izsludināšanai pašvaldība nosūta tos zināšanai arī Viedās administrācijas un reģionālās attīstības ministrijai.[[21]](#footnote-22)

Vēršam uzmanību, ka Pašvaldību likums paredz divus atšķirīgus normatīvos aktus: pašvaldības nolikumu, kas ir ārējais normatīvais akts (saistošie noteikumi), un pašvaldības darba reglamentu, kas ir iekšējais normatīvais akts.[[22]](#footnote-23)

**Pašvaldības darba reglamentā nosaka:[[23]](#footnote-24)**

* domes un tās izveidoto institūciju, izņemot iestādes, darba organizatorisko un tehnisko apkalpošanu;
* domes sēdes norises kārtību;
* iekšējo normatīvo aktu izdošanas kārtību;
* kārtību, kādā domes priekšsēdētāja nomaiņas gadījumā organizē lietvedības un dokumentu nodošanu jaunajam domes priekšsēdētājam;
* privāto tiesību līgumu noslēgšanas procedūru.

**Pašvaldības darba reglamentā papildus nosaka:**

* domes darba organizāciju[[24]](#footnote-25).
* kārtību, kādā domes deputātiem paziņo domes kārtējās sēdes darba kārtību, norises laiku un vietu[[25]](#footnote-26);
* domes ārkārtas sēdes paziņošanas kārtību gadījumam, ja domes priekšsēdētājs un domes priekšsēdētāja vietnieks tiek aizkavēti pildīt savus pienākumus, ir atlaisti, atbrīvoti vai atkāpušies no amata un nepieciešams nodrošināt pašvaldības darba nepārtrauktību[[26]](#footnote-27);
* tiešsaistes videokonferences sarunu rīka izmantošanas kārtību domes sēdē[[27]](#footnote-28);
* pēc nepieciešamības elektroniskās balsošanas rīka izmantošanas kārtību[[28]](#footnote-29);
* domes lēmuma projekta sagatavošanas, iesniegšanas, reģistrēšanas, kā arī izskatīšanas kārtību pašvaldības institūcijās[[29]](#footnote-30);
* papildu informāciju, kas ierakstāma domes sēdes protokolā[[30]](#footnote-31);
* domes sēdes vadīšanas kārtību[[31]](#footnote-32);
* komitejas pienākumus un darba organizāciju[[32]](#footnote-33);
* komitejas priekšsēdētāja darba pienākumus[[33]](#footnote-34);
* kārtību, kādā deputātus informē par komitejas sēdes darba kārtību, izskatāmajiem materiāliem, norises laiku un vietu[[34]](#footnote-35);
* kārtību, kādā komitejas var rīkot kopīgu sēdi[[35]](#footnote-36).

**Būtiskākās norādes pašvaldības nolikuma izstrādei**

**1.**

Pašvaldība ir atvasināta publiska persona – vietējā pārvalde – , kurai ir iedzīvotāju ievēlēta lēmējinstitūcija – dome – un kura patstāvīgi nodrošina tai tiesību aktos noteikto funkciju un uzdevumu izpildi savas administratīvās teritorijas iedzīvotāju interesēs un ir atbildīga par to.[[36]](#footnote-37)

Veidojot pašvaldības pārvaldes (institucionālo) struktūru, būtiskākais ir ievērot Pašvaldību likuma regulējumu un veicināt politiskās un administratīvās varas nošķiršanu pašvaldības pārvaldībā.

**Pašvaldības administrācija** ir pastarpinātā pārvalde, kuru dome izveido pašvaldībai noteikto funkciju un uzdevumu izpildes nodrošināšanai. Pašvaldības administrāciju veido pašvaldības iestādes un amatpersonas. Pašvaldības administrācijas struktūru nosaka pašvaldības nolikumā.[[37]](#footnote-38)Jāievēro, ka formulējumā “*iestādes un amatpersonas*” ietilpst arī citas institūcijas, kuras izveido pašvaldības administrācijas ietvaros, piemēram, komisijas un darba grupas, kā arī domes priekšsēdētāja un priekšsēdētāja vietnieka pieņemtie konsultatīvie darbinieki.[[38]](#footnote-39) Tātad **pašvaldības administrācija ir domes izveidots administratīvais mehānisms, kas nodrošina pašvaldības funkciju izpildi**.

Jāievēro, ka Pašvaldību likuma 23. panta pirmajā daļā noteikts, ka, lai nodrošinātu pašvaldības sniegto pakalpojumu pieejamību novada pagastos un novada pilsētās, pašvaldības dome izveido **pagasta vai pilsētas pārvaldi vai teritoriālā iedalījuma vienību apvienības pārvaldi**. Pašvaldības dome var izveidot teritoriālā iedalījuma vienību (pagastu vai pagastu un pilsētas) apvienības pārvaldi, ja pašvaldības nolikumā noteiktais novada teritoriālais dalījums ietver teritoriālā iedalījuma vienību apvienību, nodrošinot šā panta trešajā daļā minētos pakalpojumus katrā apvienību veidojošā teritoriālā iedalījuma vienībā. Savukārt Pašvaldību likuma 23. panta trešajā daļā noteikts **pamata pakalpojumu klāsts, kuri jānodrošina pagastu un pilsētu pārvaldēs.** Vēršam uzmanību, ka pagastu un pilsētu pārvaldes ir orientētas uz pašvaldības pakalpojuma sniegšanu, nevis uz pašvaldības iestāžu un struktūrvienību, kā arī kapitālsabiedrību saimniecisko apkalpošanu.

Praksē pašvaldības pagastu un pilsētu pārvaldēm veido tādas struktūrvienības, tādas kā administratīvā daļa; saimniecības daļa; Tautas nams; bibliotēka; Kultūras mantojuma centrs, u.tml. **Pagastu un pilsētu pārvaldes kompetence nevar tikt paplašināta** tiktāl, ka tā sniedzas **ārpus likumā noteiktās kompetences – nodrošināt pakalpojumu pieejamību**, – tai skaitā skarot pašvaldības autonomo funkciju izpildi pēc būtības un tādu pašvaldības institūciju kompetenci, kas īsteno autonomās funkcijas.

Administrācijā **neietilpst** pašvaldības **kapitālsabiedrības**, kas ir patstāvīgi privāto tiesību subjekti un kuru pamatdarbība ir komercdarbības veikšana, nevis pašvaldības kā valsts pārvaldes funkciju izpilde.[[39]](#footnote-40) Tāpat arī pašvaldības administrācijas sastāvā nav biedrības un nodibinājumi ar pašvaldības dalību, kas arī ir patstāvīgi privāto tiesību subjekti.

Dome izveido **centrālo pārvaldi** – pašvaldības iestādi, kas nodrošina domes un komiteju organizatorisko un tehnisko apkalpošanu (atbilstošu telpu nodrošināšanu, sēžu protokolēšanu, ierakstu veikšanu, dokumentu apriti u.tml.) un pilda citas pašvaldības nolikumā noteiktās funkcijas.[[40]](#footnote-41)

Centrālā pārvalde tiek veidota kā iestāde, un to vada pašvaldības izpilddirektors, ja vien pašvaldības nolikumā nav noteikts citādi.[[41]](#footnote-42) Ja pašvaldības izpilddirektors nevada centrālo pārvaldi, centrālās pārvaldes kā iestādes vadītāju pašvaldība izvēlas Pašvaldību likumā noteiktā kārtībā.[[42]](#footnote-43)

Veidojot pašvaldības pārvaldes struktūru, būtiski ir izšķirt speciālajos likumos noteikto konkrētās institūcijas statusu. Piemēram, Izglītības likums paredz, ka izglītības iestādes ir iestādes un tās nevar tikt veidotas kā citu iestāžu struktūrvienības.[[43]](#footnote-44)

Vienlaikus īpaša uzmanība jāpievērš būvvaldēm, bāriņtiesām, pašvaldības policijai, dzimtsarakstu nodaļai un sociālajam dienestam, kā arī vēlēšanu komisijai, kuru izveidi reglamentē speciālie normatīvie akti, proti:

* vēlēšanu komisija kā pastāvīga pašvaldības iestāde darbojas visu attiecīgās domes pilnvaru laiku;[[44]](#footnote-45)
* sociālais dienests ir pašvaldības izveidota iestāde, kas sniedz sociālo palīdzību, organizē un sniedz sociālos pakalpojumus pašvaldības iedzīvotājiem;[[45]](#footnote-46)
* bāriņtiesa ir pašvaldības izveidota aizbildnības un aizgādnības iestāde;[[46]](#footnote-47)
* būvvalde, pašvaldības policija, dzimtsarakstu nodaļa var būt gan kā iestāde (arī vairāku pašvaldību kopīga iestāde), gan kā centrālās pārvaldes vai citas pašvaldības iestādes struktūrvienība.[[47]](#footnote-48)

**2.**

**Dome** ir pašvaldības augstākā lēmējinstitūcija, kam ar likumu ir noteikta ekskluzīva kompetence izlemt tādus pašvaldības pamatdarbības jautājumus, ko nav tiesīga izlemt neviena cita pašvaldības institūcija vai amatpersona.[[48]](#footnote-49)

Pašvaldības domes darba efektivitātes uzlabošanai ir atsevišķi jautājumi, kuru izlemšanu dome var nodot tās administrācijai. Ja likums tieši nenoteic, ka attiecīgā lēmuma pieņemšana ir domes kompetencē, dome, **paredzot to pašvaldības nolikumā**, var pilnvarot pašvaldības administrāciju[[49]](#footnote-50):

* lemt par pašvaldības nekustamā īpašuma izmantošanu;
* ja tas nav aizliegts vai noteikts ar likumu, noteikt maksu par:

a) pašvaldības īpašuma lietošanu,

b) pašvaldības piegādāto siltumenerģiju, nosakot siltumenerģijas apgādes pakalpojumu tarifu,

c) sadzīves atkritumu apsaimniekošanu,

d) citiem pašvaldības sniegtajiem pakalpojumiem,

e) pašvaldības centralizētās ūdensapgādes sistēmas un centralizētās kanalizācijas sistēmas lietošanu.

Minētā kārtība atvieglotu pašvaldības domes darbu, ikdienā nelemjot par salīdzinoši mazsvarīgiem saimnieciskiem jautājumiem, kā piemēram, mazapjoma darījumiem (darījumiem, kas nepārsniedz pašvaldības noteikto īpašuma vērtības vai darījuma summas apmēru) ar pašvaldības nekustamajiem īpašumiem, administratīvo aktu (tajā skaitā atļauju un licenču) izdošanu, bet šos uzdevumus nododot kompetentai pašvaldības institūcijai vai amatpersonai. Jāņem vērā arī apstāklis, ka dome ir iedzīvotāju vēlētu deputātu kopums, kam nav noteiktu kvalifikācijas vai izglītības prasību, taču noteiktu kategoriju lēmumu pieņemšanā (sevišķi, par administratīvo aktu izdošanu, pakalpojumu maksas un tarifu noteikšanu u.tml.) ir būtiski pamatot attiecīgā lēmuma tiesiskumu un lietderību, par ko ir atbildīgi lēmuma pieņēmēji, jo šādus lēmumus nevar pamatot vienīgi ar politisku balsojumu. Līdz ar to arī pašas domes kā deputātu interesēs būtu noteiktas kategorijas lēmumu pieņemšanu deleģēt kompetentai pašvaldības institūcijai.[[50]](#footnote-51)

**3.**

**Pašvaldību administratīvi teritoriālo dalījumu** nosaka Administratīvo teritoriju un apdzīvoto vietu likuma pielikums “Administratīvās teritorijas, to administratīvie centri un teritoriālā iedalījuma vienības”. Līdz ar to pašvaldības nolikumā nav jānosaka pašvaldības administratīvi teritoriālais dalījums, ko jau paredz likums.

Vienlaikus Administratīvo teritoriju un apdzīvoto vietu likuma 5. panta trešā daļa paredz, ka novada dome var pašvaldības nolikumā noteikt novada teritoriālo dalījumu, kas sastāv no vairākiem pagastiem vai no pagastiem un pilsētas, apzīmējot šādu teritoriālo iedalījumu ar attiecīgu vietvārdu un vārdu “*apvienība*”.

Vēršam uzmanību, ja pašvaldības nolikumā nosaka apvienības, saistošo noteikumu izdošanas tiesiskajā pamatojumā jābūt norādei uz Administratīvo teritoriju un apdzīvoto vietu likuma 5. panta trešo daļu.

**4**.

Pašvaldību likumā uzskaitītie **pienākumi, kas jāveic domes priekšsēdētājam**, pamatā ir vērsti uz domes lēmumu pieņemšanas vadīšanu un organizēšanu, tostarp sēžu vadīšanu, pašvaldības pārstāvēšanu tiesā un attiecībās ar valsts pārvaldes un citām valsts institūcijām u. tml. Domes priekšsēdētāja kompetence Pašvaldību likumā noteikta, ņemot vērā domes priekšsēdētāja kā vēlētas amatpersonas un koleģiālas institūcijas vadītāja statusu, un pēc iespējas ir **nošķirama** no pašvaldības izpilddirektora kompetences, tādējādi veicinot politisko un administratīvo jautājumu nošķiršanu pašvaldību pārvaldībā, kā arī atslogojot domi un domes priekšsēdētāju no saimniecisku un organizatorisku lēmumu pieņemšanas, kas raksturīgi administrācijai.[[51]](#footnote-52)

Domes priekšsēdētāja pilnvaras nevar noteikt tādējādi, ka tiek sašaurinātas citu amatpersonu (piemēram, izpilddirektora) likumā noteiktās pilnvaras. Tāpat arī izpilddirektora un priekšsēdētāja vietnieka pilnvaras nevar tikt paplašinātas, sašaurinot priekšsēdētājam likumā noteiktās pilnvaras.

Praksē pašvaldības dažkārt nolikumā ietver domes priekšsēdētāja pilnvaras pašvaldības izpilddirektora darbības pārraudzībā, pārsniedzot Valsts pārvaldes iekārtas likuma 7. panta piektajā daļā ietverto pārraudzības tvērumu.

Primāri pašvaldības izpilddirektors ir padots pašvaldības domei, kā tas izriet no Pašvaldību likuma 10. panta pirmās daļas 10. un 12. punkta, kā arī 22. panta pirmās daļas 14. punkta. Pašvaldību likuma 17. panta trešās daļas 8. punktā paredzētās domes priekšsēdētāja tiesības dot saistošus rīkojumus izpilddirektoram, pašvaldības iestāžu un citu institūciju vadītājiem, **ciktāl tas nepieciešams domes priekšsēdētāja pilnvaru īstenošanai**. Ievērojot minēto, domes priekšsēdētājs ir tiesīgs dot rīkojumus attiecībā uz minēto amatpersonu pienākumu izpildi, ciktāl tas ir saistīts ar domes priekšsēdētājam Pašvaldību likumā, nolikumā, domes lēmumos vai citos tiesību aktos noteikto kompetenci. Tādu rīkojumu došana, kas nav saistīti ar domes priekšsēdētāja kompetences īstenošanu, ir atzīstama par minētajam regulējumam neatbilstošu.

Domes priekšsēdētāja vietnieku skaitu nosaka pašvaldības nolikumā.[[52]](#footnote-53) Saskaņā ar Pašvaldību likuma 17. panta ceturto daļu domes priekšsēdētāja vietnieks aizvieto domes priekšsēdētāju viņa prombūtnes laikā **pašvaldības nolikumā noteiktajā kārtībā un apjomā**. Ja domes priekšsēdētājam ir vairāki vietnieki, šo vietnieku kompetenci, tostarp domes priekšsēdētāja aizvietošanas kārtību, nosaka pašvaldības nolikumā.

Pašvaldībās ir dažāda prakse, kā nošķirt domes priekšsēdētāja vietniekus pēc to kompetences, veidojot priekšsēdētāja vietnieka amata nosaukumu, piemēram, pievienojot kārtas skaitli (domes priekšsēdētāja pirmais vietnieks) vai kompetences jomu (domes priekšsēdētāja vietnieks izglītības un kultūras jautājumos).

**5**.

Pašvaldību likuma 14. panta otrā daļa noteic, ka **komitejas, to kompetenci un skaitlisko sastāvu** nosaka pašvaldības nolikumā.

No katra domes deputātu kandidātu saraksta komitejā ievēlējamo deputātu skaitu nosaka proporcionāli deputātu skaitam, kas domē ievēlēti no katra domes deputātu kandidātu saraksta. Proporcionalitātes principu var neievērot gadījumā, kad tas nav iespējams objektīvu iemeslu dēļ, lai ievērotu šā panta otrajā daļā noteikto, kā arī matemātisku iemeslu dēļ, un gadījumā, kad visi no domes deputātu kandidātu saraksta domē ievēlētie deputāti atsakās no dalības komitejā.[[53]](#footnote-54) Proporcionalitātes princips var netikt ievērots tikai izņēmuma gadījumos, pamatā matemātisku aprēķinu dēļ.[[54]](#footnote-55)

Komiteju pamata uzdevums ir sagatavot lēmumprojektus izskatīšanai domes sēdē.[[55]](#footnote-56) Līdz ar to, ja jautājums komitejas sēdē nav atbalstīts (“*par*” nenobalso vairāk kā puse klātesošo deputātu) un tas nav guvis komitejas atbalstu, tad ar attiecīgu komitejas atzinumu jautājums ir virzāms tālākai izskatīšanai domes sēdē, jo **komiteja nav tiesīga kādu jautājumu noraidīt galīgi,** – šādas tiesības ir vienīgi pašvaldības domei. Ievērojot minēto, komitejas pamata funkcija ir atzinumu sniegšana domei un jautājumu sagatavošana izskatīšanai domes sēdē, līdz ar to pašvaldības dome nav tiesīga pilnvarot komiteju pieņemt galēju noregulējumu, tai skaitā jautājumos, kas ietilpst pašvaldības domes kompetencē. Vienlaikus dome nav tiesīga nodot komitejai arī tādu jautājumu izskatīšanu un lēmumu pieņemšanu jautājumos, kas ir citu pašvaldības amatpersonu vai pašvaldības institūciju kompetencē.

Papildus jau norādītajam vēršama uzmanība arī uz Pašvaldību likuma anotācijā[[56]](#footnote-57) iekļauto skaidrojumu, ka *“komitejas kompetencē arī nav galīgu lēmumu pieņemšana”*. Dome nav tiesīga nodot komitejai ne tikai domes ekskluzīvā kompetencē esošu lēmumu pieņemšanu, bet pēc būtības tādu citām personām vai pašvaldības institūcijām saistošu lēmumu pieņemšanu, kam ir galēja noregulējuma, nevis procesuāls raksturs.

**6.**

**Pašvaldības komisiju** izveides principus regulē Pašvaldību likums. Pašvaldību likuma 53. panta pirmajā daļā ir noteikts, ka, lai iesaistītu sabiedrību atsevišķu pašvaldības funkciju vai uzdevumu pildīšanā, pašvaldība var izveidot konsultatīvās padomes un komisijas. Konsultatīvās padomes vai komisijas sastāvā var iekļaut domes deputātus. Vienlaikus atsevišķu komisiju izveidi regulē arī citi normatīvie akti (piemēram, Pašvaldības vēlēšanu komisiju un vēlēšanu iecirkņu komisiju likuma 1. panta pirmā daļa, Pašvaldību likuma 24. pants, Publisko iepirkumu likuma 24. pants).

**Komisiju izveides mērķis** pamatā **ir sabiedrības iesaiste** dažādu pašvaldības funkciju un uzdevumu veikšanā. Tādejādi, lai arī Pašvaldību likums pieļauj, ka komisiju darbā var tikt iesaistīti arī domes deputāti, pamatā komisiju darbā likumdevējs ir paredzējis iesaistīt sabiedrības pārstāvjus un tikai atsevišķos gadījumos šāda iesaiste būtu objektīvi nepieciešama no pašvaldības domes deputātu puses. Būtiski ir arī norādīt, ka komisija no konsultatīvās padomes atšķiras ar tiesisko statusu un pilnvarām lēmumu pieņemšanā. Konsultatīvās padomes lēmumiem ir ieteikuma raksturs, savukārt komisijas, iesaistoties dažādu pašvaldības funkciju un uzdevumu veikšanā, darbojas patstāvīgi, tai skaitā pieņem lēmumus, ja komisijai šādas pilnvaras ir paredzējusi dome vai likumdevējs. Attiecīgi pašvaldības dome izvērtē pašvaldības funkcijas vai uzdevumus, kurus ir iespējams nodot izlemšanai institūcijai, kurā līdzdarbojas sabiedrība.

Vēršam uzmanību, ka komisijās izskatītos jautājumus ir jāvirza izskatīšanai attiecīgajā komitejā, ja vien ar likumu attiecīgai komisijai nav piešķirta speciāla kompetence lēmumu pieņemšanā (piemēram, vēlēšanu komisija, administratīvā komisija).

**7.**

Saskaņā ar Pašvaldību likuma regulējumu domes priekšsēdētājs izdod pilnvaras, paraksta līgumus un citus juridiskos dokumentus atbilstoši pašvaldības nolikumam.[[57]](#footnote-58) Piemēram, nolikumā var tikt noteikti darījuma summas ierobežojumi vai konkrētu juridisku dokumentu izdošanas un parakstīšanas ierobežojumi. Vienlaikus pašvaldības nolikumā varētu arī paredzēt, ka domes priekšsēdētājs paraksta tikai tādus dokumentus, kas noteiktā kārtībā saskaņoti pašvaldības administrācijā vai kurus ir apstiprinājusi dome. Attiecīga kārtība ne tikai novērstu situācijas, kurās domes priekšsēdētājs bez ierobežojumiem un saskaņojuma ar pašvaldības domi uzņemas saistības pašvaldības vārdā, bet arī nodrošinātu parakstāmo dokumentu stingrāku iepriekšējo pārbaudi.[[58]](#footnote-59)

Minētais regulējums neierobežo domes tiesības pašvaldības nolikumā pilnvarot domes priekšsēdētāju parakstīt jebkādus dokumentus, ja vien ārējie normatīvie akti nenosaka citu paraksttiesīgo personu. Vienlaikus **nepieciešams izvērtēt plaša pilnvarojuma lietderību**, lai tas neradītu lielu administratīvu slogu domes priekšsēdētājam saimniecisku jautājumu kārtošanai un neveicinātu domes priekšsēdētāja kompetences nošķiršanu no saimnieciskiem jautājumiem, kas pēc būtības ir pašvaldības izpilddirektora kompetencē. Pašvaldību likuma izstrādes gaitā īpaši tika uzsvērta nepieciešamība nošķirt domes priekšsēdētāja kā politiskas un reprezentatīvas amatpersonas kompetenci un izpilddirektora kā administrācijas vadītāja kompetenci administratīvos un saimnieciskos jautājumos.[[59]](#footnote-60)

**8.**

Gadījumos, kad domes lēmuma spēkā stāšanās jau nav noteikta pašā lēmumā vai šāds termiņš neizriet no Pašvaldību likuma vai citiem ārējiem normatīvajiem aktiem, domes lēmumu spēkā stāšanās kārtību var paredzēt pašvaldības nolikumā. Vienlaikus, ja minētā kārtība pašvaldības nolikumā nav noteikta, tad pieņemams, ka domes kā kolektīvas institūcijas lēmums stājas spēkā ar tā pieņemšanu.

Pašvaldības nolikumā nosakot domes lēmuma spēkā stāšanās kārtību, to ir iespējams sasaistīt ar sēdes vadītājam noteikto pienākumu parakstīt domes pieņemtos lēmumus, vienlaikus ņemot vērā arī minētās personas tiesības atteikties lēmumu parakstīt[[60]](#footnote-61). Piemēram, pašvaldības nolikumā ir iespējams paredzēt, ka domes lēmums stājas spēkā ar tā parakstīšanas brīdi vai nākamajā dienā pēc tā parakstīšanas, – tā ir domes izvēle;

**9.**

Pašvaldību likuma 49. panta pirmās daļas 5. punkts noteic, ka pašvaldības nolikumānosaka **kārtību, kādā pašvaldības amatpersonas rīkojas ar pašvaldības mantu un finanšu resursiem**. Tamdēļ šādai kārtībai jābūt ietvertai tieši pašvaldības nolikumā, nevis jāizriet no domes lēmumiem vai citiem domes izdotiem iekšējiem normatīvajiem aktiem. Piemēram, pašvaldības nolikumā var noteikt apmēru (līgumsummu), līdz kādam amatpersonas savas kompetences ietvaros ir tiesīgas slēgt līgumus, kā arī kārtību, kādā tiek saņemti atzinumi, apliecinājumi, piemēram, ka pašvaldības budžetā ir paredzēti līdzekļi attiecīgu līgumu noslēgšanai.

Tāpat pašvaldības nolikumā var noteikt arī citas pašvaldības amatpersonas, kuras pašvaldības nolikumā noteiktajā kārtībā un apmērā ir tiesīgas slēgt līgumus pašvaldības vārdā.

Vienlaikus vēršam uzmanību, ka likuma “Par pašvaldību budžetiem” 30. pants noteic, ka pašvaldības budžeta izpildes gaitā likumā “Par pašvaldībām” un šajā likumā noteiktajā kārtībā **dome ir tiesīga grozīt pašvaldības budžetu**, arī apturēt asignējumus, samazināt vai palielināt uzdevumu finansējuma apjomus, paredzēt jaunu uzdevumu finansēšanu. Savukārt saskaņā ar Pašvaldību likuma 10. panta pirmās daļas 1. punktu tikai pašvaldības **dome var apstiprināt pašvaldības budžetu, budžeta grozījumus** un pārskatus par budžeta izpildi, kā arī saimniecisko un gada publisko pārskatu. Tādējādi aicinām ņemt vērā, ka visus jautājumus, kas skar saistību uzņemšanos un paredz finansiālu nodrošinājumu, būtu jāskata domes sēdē.

**10.**

Saskaņā ar Pašvaldību likuma 49. panta pirmās daļas 2. punktu pašvaldības nolikumā nosaka **tikai publisko tiesību līgumu noslēgšanas procedūru**. Atbilstoši Valsts pārvaldes iekārtas likuma 12. panta pirmajai daļai publisko tiesību līgumi valsts pārvaldes jomā ir sadarbības līgums, administratīvais līgums, deleģēšanas līgums un līdzdarbības līgums. Savukārt privāto tiesību līgumu noslēgšanas procedūru nosaka pašvaldības darba reglamentā, kā tas izriet no Pašvaldību likuma 50. panta otrās daļas 5. punkta.

**11.**

Lai veicinātu iedzīvotāju līdzdalību vietējas nozīmes jautājumu lemšanā un ievērotu iedzīvotāju intereses, pašvaldība rīko **publisko apspriešanu** tās autonomās kompetences jautājumos.[[61]](#footnote-62)

Publisko apspriešanu rīko pēc pašvaldības administratīvās teritorijas iedzīvotāju, iedzīvotāju padomes, domes vai domes priekšsēdētāja iniciatīvas un pamatojoties uz domes lēmumu. Ja publisko apspriešanu ierosina iedzīvotāji, pašvaldība **var noteikt minimālo iedzīvotāju skaitu**, kāds nepieciešams šādai apspriešanai[[62]](#footnote-63).

Ievērojot minēto pilnvarojumu kopsakarā ar Pašvaldību likuma 49. panta pirmās daļas 7. punktu, **attiecīgu informāciju pašvaldība iekļauj pašvaldības nolikumā**, piemēram, publiskās apspriešanas ierosinātājus, atbildīgo par publiskās apspriešanas rīkošanu un rezultātu apkopošanu, u.c.

Pašvaldību likuma 63. pants piešķir pašvaldībām tiesības likumā noteiktajā kārtībā rīkot pašvaldības referendumu.

**12**.

Pašvaldības izpilddirektora, viņa vietnieka, iestāžu vadītāju, viņu vietnieku un citu pašvaldības administrācijas darbinieku **darba devējs ir pašvaldība kā publisko tiesību juridiska persona**, neatkarīgi no tā, kura institūcija (amatpersona) slēdz (paraksta) darba līgumu.

Domes priekšsēdētājs nav atzīstams par darba devēju pašvaldības izpilddirektoram, viņa vietniekam, iestāžu vadītājiem vai citām pašvaldības amatpersonām. To apstiprina Pašvaldību likuma 10. panta pirmās daļas 10. un 12. punkts, kas noteic, ka dome ieceļ amatā un atbrīvo no tā pašvaldības iestāžu vadītājus, izpilddirektoru, viņa vietnieku, kā arī citas amatpersonas normatīvajos aktos paredzētajos gadījumos. Vienlaikus likums tieši nosaka, ka domes priekšsēdētājs slēdz darba līgumu ar pašvaldības izpilddirektoru vai izpilddirektora vietnieku.[[63]](#footnote-64) Savukārt izpilddirektors slēdz darba līgumus ar iestāžu vadītājiem.[[64]](#footnote-65)

Saskaņā ar Valsts pārvaldes iekārtas likuma 30. panta otro daļu attiecībā uz pastarpinātās pārvaldes iestādi piemērojami šā likuma 15. panta trešās, ceturtās, piektās un sestās daļas un 17. panta pirmās un otrās daļas noteikumi. Atbilstoši Valsts pārvaldes iekārtas likuma 17. panta otrās daļas 4. punktam, ja normatīvajā aktā nav noteikts citādi, iestādes vadītājs ieceļ amatā un atbrīvo no tā amatpersonas, pieņem darbā un atlaiž no tā darbiniekus. Minētās tiesības ietver arī iestādes vadītāja tiesības noslēgt iestāžu koplīgumus.

**13**.

Saskaņā ar Pašvaldību likumu dome pašvaldības nolikumā var paredzēt gadījumus, kad, izmantojot tiešsaistes videokonferences sarunu rīku, **domes un komitejas sēde var notikt attālināti**.[[65]](#footnote-66) Tāpat arī minētais likums nosaka, ka domes priekšsēdētājs vai komitejas priekšsēdētājs var noteikt, ka deputāts klātienes domes vai komitejas sēdē piedalīsies attālināti, izmantojot tiešsaistes videokonferences sarunu rīku, ja tas ir paredzēts pašvaldības nolikumā un ja deputāts nevar ierasties šīs sēdes norises vietā uz domes vai komitejas kārtējo sēdi veselības stāvokļa vai komandējuma dēļ vai nevar ierasties uz domes ārkārtas sēdi.[[66]](#footnote-67)

Izstrādājot pašvaldības nolikuma regulējumu, ir būtiski nošķirt minētās divas situācijas, – pirmajā situācijā pašvaldības nolikumā paredz gadījumus, kad pašvaldības domes vai komitejas sēde var notikt attālināti, savukārt otrajā situācijā pašvaldības nolikumā paredz, ka domes priekšsēdētājs vai komitejas priekšsēdētājs var noteikt atsevišķa deputāta attālinātu dalību klātienes domes vai komitejas sēdē likumā noteiktajos gadījumos.

**14**.

Pašvaldības nolikumā nosaka pašvaldības **administrācijas izdoto administratīvo aktu apstrīdēšanas kārtību.**[[67]](#footnote-68)

Saskaņā ar Administratīvā procesa likuma 76. panta otro daļu administratīvo aktu var apstrīdēt padotības kārtībā augstākā iestādē. Likumā vai Ministru kabineta noteikumos var būt noteikta cita iestāde, kurā attiecīgo administratīvo aktu var apstrīdēt. Ja tādas nav vai tā ir Ministru kabinets, administratīvo aktu var apstrīdēt tajā iestādē, kura izdevusi šo aktu, vai pārsūdzēt tiesā.

Atbilstoši Administratīvā procesa likuma 1. panta otrajai daļai augstāka iestāde ir tiesību subjekts, tā struktūrvienība vai amatpersona, kas hierarhiskā kārtībā var dot rīkojumu iestādei vai atcelt tās lēmumu. Apstrīdēt var domē, domes izveidotā institūcijā, piemēram, administratīvo aktu apstrīdēšanas komisijā.

Praksē pašvaldības norāda, ka apstrīdēt var arī domes priekšsēdētājam. Tas nav pareizi, jo domes priekšsēdētājs Administratīvā procesa likuma izpratnē nav augstāka iestāde pašvaldības iestādēm vai domes izveidotajām komisijām.

Apstrīdēšanas kārtība var būt arī noteikta citā nozares normatīvajā aktā. Piemēram, likuma “Par nodokļiem un nodevām” 37.1 panta otrā daļa noteic, ka [..] pašvaldības domes amatpersonas pieņemto lēmumu var apstrīdēt pašvaldības domes priekšsēdētājam. Tāpat normatīvajos aktos var būt noteikts, ka administratīvais akts nav apstrīdams, bet uzreiz pārsūdzams tiesā.

**15**.

Noslēguma jautājumos neietver normas, kas darbojas pastāvīgi. Noslēguma jautājumos nosaka pārejas kārtību no pastāvošā tiesiskā regulējuma uz jauno tiesisko regulējumu.[[68]](#footnote-69) Regulējums par iespēju noteikt attālinātu domes vai komitejas sēdes norisi vai atsevišķa deputāta attālinātu dalību klātienes sēdē ir pastāvīgs tiesiskais regulējums.

Vadlīnijas aktualizētas 08.2024.

Kontaktinformācija:

Vineta Stolere, Pašvaldību departamenta Pašvaldību pārraudzības nodaļas vecākā eksperte

[vineta.stolere@varam.gov.lv](mailto:vineta.stolere@varam.gov.lv), tālr. 67026948

Aigars Cibuļskis, Pašvaldību departamenta Pašvaldību pārraudzības nodaļas vecākais eksperts

[aigars.cibulskis@varam.gov.lv](mailto:aigars.cibulskis@varam.gov.lv), tālr. 67026919

1. Pašvaldību likuma 49. panta pirmā daļa; [↑](#footnote-ref-2)
2. skat. metodisko materiālu “Pašvaldības saistošo noteikumu izdošanas pilnvarojums”, pieejams: [Pašvaldību likums | Viedās administrācijas un reģionālās attīstības ministrija (varam.gov.lv)](https://www.varam.gov.lv/lv/pasvaldibu-likums); [↑](#footnote-ref-3)
3. Pašvaldību likuma 49. panta pirmās daļas 1. – 9. punkts; [↑](#footnote-ref-4)
4. turpat, 28. panta ceturtā daļa; [↑](#footnote-ref-5)
5. turpat, 13. panta otrā daļa; [↑](#footnote-ref-6)
6. turpat 17. panta ceturtā daļa; [↑](#footnote-ref-7)
7. turpat, 14. panta otrā daļa; [↑](#footnote-ref-8)
8. turpat 17. panta ceturtā daļa; [↑](#footnote-ref-9)
9. turpat, 20. panta otrā daļa; [↑](#footnote-ref-10)
10. turpat, 22. panta pirmās daļas 3., 7., 14. punkts; [↑](#footnote-ref-11)
11. turpat, 21. panta sestā daļa [↑](#footnote-ref-12)
12. turpat, 22. panta otrā daļa; [↑](#footnote-ref-13)
13. turpat, 28. panta ceturtā daļa; [↑](#footnote-ref-14)
14. turpat, 46. panta trešā daļa; [↑](#footnote-ref-15)
15. turpat, 10. panta otrā daļa*;* [↑](#footnote-ref-16)
16. turpat, 33. panta pirmā un otrā daļa un 41. panta piektā daļa; [↑](#footnote-ref-17)
17. turpat, 17. panta trešās daļas 5., 9. punkts; [↑](#footnote-ref-18)
18. turpat, 40. panta ceturtā daļa [↑](#footnote-ref-19)
19. turpat, 22. panta pirmās daļas 15. punkts; [↑](#footnote-ref-20)
20. turpat, 47. panta pirmā daļa; [↑](#footnote-ref-21)
21. turpat, 49. panta otrā daļa; [↑](#footnote-ref-22)
22. Valsts pārvaldes iekārtas likuma IX. nodaļa; [↑](#footnote-ref-23)
23. Pašvaldību likuma 50. panta otrā daļa; [↑](#footnote-ref-24)
24. turpat, 26. panta otrā daļa; [↑](#footnote-ref-25)
25. turpat, 28. panta otrā daļa; [↑](#footnote-ref-26)
26. turpat, 31. panta pirmā daļa; [↑](#footnote-ref-27)
27. turpat, 33. panta ceturtā daļa; [↑](#footnote-ref-28)
28. turpat, 35. panta pirmā daļa; [↑](#footnote-ref-29)
29. turpat, 36. panta piektā daļa; [↑](#footnote-ref-30)
30. turpat, 38. panta trešās daļas 13. punkts; [↑](#footnote-ref-31)
31. turpat, 38. panta pirmā daļa; [↑](#footnote-ref-32)
32. turpat, 39. panta pirmā daļa; [↑](#footnote-ref-33)
33. turpat, 40. panta trešā daļa; [↑](#footnote-ref-34)
34. turpat, 41. panta otrā daļa; [↑](#footnote-ref-35)
35. turpat, 43. panta pirmā daļa; [↑](#footnote-ref-36)
36. turpat 2. panta pirmā daļa; [↑](#footnote-ref-37)
37. Pašvaldību likuma 20. panta pirmā daļa; [↑](#footnote-ref-38)
38. turpat, 17. panta sestā daļa; [↑](#footnote-ref-39)
39. skat.: I. Oša un M. Bergmane “Pašvaldību vieta valsts pārvaldē un pašvaldības institucionālā uzbūve”, pieejams: <https://juristavards.lv/doc/283026-pasvaldibu-vieta-valsts-parvalde-un-pasvaldibas-institucionala-uzbuve>; [↑](#footnote-ref-40)
40. Pašvaldību likuma 20. panta otrā daļa; [↑](#footnote-ref-41)
41. turpat, 22. panta pirmās daļas 2. punkts; [↑](#footnote-ref-42)
42. turpat, 20. panta piektā un sestā daļa; [↑](#footnote-ref-43)
43. Izglītības likuma 1. panta 7. punkts; [↑](#footnote-ref-44)
44. Pašvaldības vēlēšanu komisiju un vēlēšanu iecirkņu komisiju likuma 2. panta pirmā daļa; [↑](#footnote-ref-45)
45. Sociālo pakalpojumu un sociālās palīdzības likuma 1. panta 18. punkts, 10. panta otrā daļa; [↑](#footnote-ref-46)
46. Bāriņtiesu likuma 2. panta pirmā daļa; [↑](#footnote-ref-47)
47. Būvniecības likuma 12. panta pirmā daļa, likuma “Par policiju” 19. panta pirmā daļa, Civilstāvokļa aktu reģistrācijas likuma 10. panta pirmā daļa; [↑](#footnote-ref-48)
48. Pašvaldības likuma 10. panta pirmā daļa; [↑](#footnote-ref-49)
49. turpat, 10. panta otrā daļa; [↑](#footnote-ref-50)
50. skat. likumprojekta “Pašvaldību likums” sākotnējās ietekmes novērtējuma ziņojumu (anotāciju), pieejama: <https://tap.mk.gov.lv/lv/mk/tap/?pid=40493445&mode=mk&date=2021-03-04>; [↑](#footnote-ref-51)
51. turpat; [↑](#footnote-ref-52)
52. Pašvaldību likuma 13. panta otrā daļa; [↑](#footnote-ref-53)
53. turpat, 14. panta trešā daļa; [↑](#footnote-ref-54)
54. skat.: Satversmes tiesas 2018. gada 29. jūnija spriedumā lietā Nr. 2017-32-05; [↑](#footnote-ref-55)
55. Pašvaldību likuma 39. panta pirmā daļa; [↑](#footnote-ref-56)
56. pieejama: <https://tap.mk.gov.lv/lv/mk/tap/?pid=40493445&mode=mk&date=2021-03-04>; [↑](#footnote-ref-57)
57. Pašvaldību likuma17. panta trešās daļas 5. punkts; [↑](#footnote-ref-58)
58. skat. likumprojekta “Pašvaldību likums” sākotnējās ietekmes novērtējuma ziņojumu (anotāciju), pieejama: <https://tap.mk.gov.lv/lv/mk/tap/?pid=40493445&mode=mk&date=2021-03-04>; [↑](#footnote-ref-59)
59. skat. likumprojekta “Pašvaldību likums” sākotnējās ietekmes novērtējuma ziņojumu (anotāciju), pieejama: <https://tap.mk.gov.lv/lv/mk/tap/?pid=40493445&mode=mk&date=2021-03-04>; [↑](#footnote-ref-60)
60. Pašvaldību likuma 37. panta sestā daļa; [↑](#footnote-ref-61)
61. Pašvaldību likuma 54. panta pirmā daļa; [↑](#footnote-ref-62)
62. turpat, 54. panta otrā daļa; [↑](#footnote-ref-63)
63. turpat, 21. panta septītā daļa; [↑](#footnote-ref-64)
64. turpat, 22. panta pirmās daļas 4. punkts; [↑](#footnote-ref-65)
65. turpat, 33. panta pirmā daļa un 41. panta piektā daļa; [↑](#footnote-ref-66)
66. turpat, 33. panta otrā daļa; [↑](#footnote-ref-67)
67. turpat, 49. panta pirmās daļas 3. punkts; [↑](#footnote-ref-68)
68. Ministru kabineta 2009. gada 3. februāra noteikumu Nr. 108 “Normatīvo aktu projektu sagatavošanas noteikumi” 115. punkts. [↑](#footnote-ref-69)